גל רביב

גל רביב (נולדה ב-25 בדצמבר 2006) היא כדורסלנית ישראלית המשחקת בעמדת הרכזת בקבוצת כדורסל המכללות של אוניברסיטת מיאמי מחטיבה I של ה-NCAA.

 ראשית חייה 
רביב נולדה וגדלה בקדימה-צורן, ובצעירותה עסקה בהתעמלות קרקע. בכיתה ג' החלה לשחק כדורסל במכבי קדימה-צורן, וכעבור שנתיים עברה לשחק במכבי תל מונד בליגת קט-סל. בכיתה ז' החלה להתאמן באקדמיה למצוינות בספורט של מכון וינגייט ואיגוד הכדורסל, ובהמשך שיחקה במדי קבוצת הבוגרות שלה בליגה הלאומית. בעונת 2021/22 נבחרה רביב לחמישיית העונה בליגת העל לנערות ולתגלית העונה בליגה הלאומית על ידי אתר ספסל לאחר שקלעה 13.6 נקודות בממוצע למשחק בליגת הבוגרות.

ב-2022 עברה רביב לתיכון בלה ויסטה באריזונה שבארצות הברית. בשנתה הראשונה בקבוצה היא זכתה עימה באליפות ליגת הגריינד סשן, ובשנתה השנייה נבחרה לשחקנית המשתפרת ול-MVP של הליגה ושל משחק האולסטאר.

 קריירת מכללות 
ב-3 בדצמבר 2023 חתמה רביב רשמית בקבוצת כדורסל המכללות של אוניברסיטת קוויניפיאק מחטיבה I של ה-NCAA. בעונתה הראשונה היא פתחה בכל 33 המשחקים של הקבוצה וקלעה בספרות כפולות ב-27 מתוכם. בסך הכל בעונת 2024/25 העמידה רביב ממוצעים של 17.9 נקודות, 5.5 ריבאונדים ו-4.3 אסיסטים למשחק, הובילה את הקבוצה בנקודות, אסיסטים וחטיפות (1.4 למשחק) ורשמה שני דאבל דאבלים. היא נבחרה 11 פעמים לרוקית השבוע באזור ה-MAAC, ובסיום העונה נבחרה לשחקנית השנה (הרוקית הראשונה בהיסטוריה של האזור שעושה זאת), לרוקית העונה, לחמישיית הרוקיות, לחמישיית העונה ולחמישיית טורניר ה-MAAC, בו הובילה את קוויניפיאק לגמר אך הפסידה לאוניברסיטת פיירפילד.

ב-6 באפריל 2025 הכריזה רביב שתעבור לאוניברסיטת מיאמי לקראת עונת 2025/26.

 קריירה בנבחרת הלאומית 
רביב ייצגה את ישראל במסגרות לנבחרות לאומיות של פיב"א ב-2021, אז שיחקה במדי נבחרת ישראל בכדורסל עד גיל 16 במסגרת טורנירי הצ'לנג'ר האירופיים שנערכו במקום אליפות אירופה בכדורסל נשים עד גיל 16 שבוטלה בשל מגפת הקורונה באירופה. כעבור שנה היא זכתה עם נבחרת הקדטיות במדליית ארד באליפות אירופה דרג ב', ונבחרה לחמישיית הטורניר לאחר שהעמידה ממוצעים של 13.4 נקודות, 3.9 ריבאונדים ו-2.9 אסיסטים למשחק.

ב-2024 שיחקה רביב במדי נבחרת ישראל בכדורסל נשים עד גיל 18 באליפות אירופה, והובילה אותה להישג השיא שלה - המקום הרביעי. בסיום התחרות היא נבחרה לחמישיית הטורניר לאחר שהעמידה ממוצעים של 17.3 נקודות, 5.4 ריבאונדים, 4.7 אסיסטים ו-2.1 חטיפות למשחק.

ב-2025 ייצגה רביב את ישראל בגביע העולם בכדורסל נשים עד גיל 19, ונבחרה לחמישיית הטורניר השנייה לאחר שסיימה כמלכת הסלים של הטורניר עם 26.3 נקודות למשחק (הכי הרבה בהיסטוריה של הטורניר). במהלך הטורניר היא קלעה לפחות 30 נקודות בשלושה משחקים שונים, השנייה בהיסטוריה שעושה זאת: 30 נקודות, 5 ריבאונדים ו-8 אסיסטים בהפסד 82–86 להונגריה; 30 נקודות, 8 ריבאונדים ואסיסט בניצחון 63–61 על קוריאה הדרומית; ו-38 נקודות, 9 ריבאונדים ו-6 אסיסטים בניצחון 84–79 על סין. 38 הנקודות שלה היו התוצאה השלישית בטיבה בהיסטוריה של הטורניר. מאוחר יותר באותה שנה היא שיחקה עם נבחרת ישראל בכדורסל נשים עד גיל 20 באליפות אירופה לנבחרות עתודה והובילה אותה להישג השיא שלה, המקום השישי, עם ממוצעים של 22.9 נקודות, 3.6 ריבאונדים ו-4.9 אסיסטים למשחק (מקום שני בטורניר בנקודות ואסיסטים), כולל 32 נקודות בניצחון 81–74 על האלופה המכהנת צרפת בשמינית הגמר.

 חיים אישיים 
שני הוריה של רביב היו כדורסלנים: אביה אילן שיחק כדורסל מכללות באוניברסיטת פלורידה, ואימה טל שיחקה כדורסל נשים במכבי רמת חן. היא ציינה את שחקנית ה-WNBA קלסי פלאם כמודל לחיקוי שלה ואת שחקני ה-NBA ג'יילן ברנסון וג'ורדן פול כשחקנים מהם היא שואבת השראה.

 קישורים חיצוניים 

פרופיל, באתר פיב"א

 הערות שוליים 

קטגוריה:כדורסלניות ישראליות בליגת המכללות בארצות הברית
קטגוריה:כדורסלני אוניברסיטת מיאמי
קטגוריה:קדימה-צורן: כדורסלנים
קטגוריה:ישראליות שנולדו ב-2006
קטגוריה:ישראלים שנולדו ב-2006